Andijon shahri hokimi hibsdaligida uning nomidan hujjatlar imzolandi

Andijon shahri hokimi Bahrom Haydarov jinoyat ishi doirasida 6 iyun kuni gumonlanuvchi tariqasida protsessual tartibda ushlangandi. Viloyat Adliya boshqarmasi axborot xizmati hokim qamoqdaligida uning nomidan hujjatlar imzolanini ma'lum qildi.
Qamoqqa olingan hokim 6–7 iyun kunlari “E-qaror” elektron platformasida uning imzosi orqali tasdiqlangan 24 ta hujjat joylangani haqida xabarlar tarqalgan. Hozirda ushbu holat yuzasidan viloyat Adliya boshqarmasi tomonidan qabul qilingan qaror va farmoyishlarning qonuniyligi joyiga chiqib o'rganilmoqda.
Dastlabki ma'lumotlarga ko'ra, 6 iyun kuni Andijon shahri hokimi jinoyat ishi yuzasidan ushlangan bo'lib, unga sud ajrimiga ko'ra qamoqda saqlash ehtiyot chorasi qo'llanilgan. O'rganish davomida 6 iyun kuni soat 9:43 va 21:18 oralig'ida hamda 7 iyun kuni soat 18:10 va 21:07 oralig'ida hokimlik devonxonasi mudiri S. Qodirjonov tomonidan hokimga tegishli elektron raqamli imzodan foydalanilgan va 26 ta qaror va farmoyishlar imzolangan.
“Uzinfocom” MChJ mutaxassislari tomonidan hokimning elektron tizimidagi shaxsiy kabineti Adliya vazirligining ko'rsatmasiga asosan bloklangan. Ushbu jarayonda hujjatlarni sohtalashtirish ehtimoli borligini inobatga olib, tegishli materiallar prokuratura organlariga yuboriladi. Har bir qabul qilingan qarorning qonuniyligi o'rganib bo'lmaguncha ularni ijroga qaratish maqsadga muvofiq emasligi yuzasidan tegishli ijrochi organlarga xabarlar berildi. O'rganish yakunlari bo'yicha qo'shimcha ma'lumot taqdim etiladi.